SL Uradni list Evropske unije C 359/4

Tožba, vložena 20. septembra 2013 – Združeno kraljestvo Velika Britanija in Severna Irska proti Evropskemu parlamentu, Svetu Evropske unije

(Zadeva C-507/13)

2013/C 359/05

Jezik postopka: angleščina

Stranke

Tožeča stranka: Združeno kraljestvo Velika Britanija in Severna Irska (zastopniki: E. Jenkinson, S. Behzadi-Spencer, agents in K. Beal QC)

Toženi stranki: Evropski parlament, Svet Evropske unije

Predlog tožeče stranke

Tožeča stranka Sodišču predlaga:

— člen 94(1)(g), člen 94(2) in/ali člen 162(1) in (3) Direktive CRD IV (1) naj se razglasijo za nične;

— člena 450(1)(d), (i) in/ali (j) in/ali 521(2) Uredbe CR (2) naj se razglasita za nična;

— Evropskemu parlamentu in Svetu Evropske unije naj se naloži plačilo stroškov.

Tožbeni razlogi in bistvene trditve

Združeno kraljestvo (v nadaljevanju: UK) zahteva razglasitev ničnosti omejenega števila določb določenih zakonodajnih aktov Evropskega parlamenta in Sveta Evropske unije v skladu s členom 263 Pogodbe o delovanju Evropske unije (v nadaljevanju: PDEU). Ničnostna tožba se nanaša na „Paket CRD-IV“, ki je začel veljati 17. julija 2013. Paket sestavljata nova kapitalska direktiva, Direktiva 2013/36/EU; in nova kapitalska uredba. UK želi izpodbijati le nekatere določbe iz teh aktov, in sicer:

(i) Člene 94(1)(g), 94(2) ter 162(1) in (3) Direktive 2013/36/EU (v nadaljevanju: Direktiva CRD IV), ki je bila objavljena v Uradnem listu dne 27. junija 2013. V skladu s členom 164 je Direktiva začela veljati 17. julija 2013.

(ii) Člene 450(1)(d), 450(1)(i), 450(1)(j) in 521(2) kapitalske uredbe, Uredba (EU) št. 575/2013 (v nadaljevanju: Uredba CR). Uredba CR je bila objavljena v Uradnem listu z dne 27. junija 2013, veljati pa je začela 28. junija 2013, v skladu s členom 521(1). V skladu s členom 521(2) se uporablja od 1. januarja 2014.

S spornima predpisoma sta Parlament in Svet sprejela več ukrepov v zvezi s spremenljivimi prejemki, ki se lahko plačajo določenim uslužbencem institucij (to je kreditnim institucijam in investicijskim podjetjem, kakor so opredeljene v členu 4 Uredbe CR). S členom 94(1)(g) Direktive CRD IV je bila določena omejitev variabilnih prejemkov, ki se lahko plačajo „prevzemnikom materialnega tveganja“. To je bilo pogovorno poznano kot „omejevanje nagrad za bankirje“. Nadalje, v skladu s členom 94(2) Direktive CRD IV, je bila z zakonodajo EU Evropskemu bančnemu organu (v nadaljevanju: EBA), agenciji ustanovljeni v skladu s členom 114 PDEU, zaupana naloga opredelitve meril za določitev „prevzemnikov materialnega tveganja“ v posameznih institucijah ter za razvoj smernic v zvezi z diskontno mero, ki se lahko uporabi pri dolgoročnih spremenljivih prejemkih. V skladu s členom 450 Uredbe CR morajo institucije objaviti določene podrobnosti plač teh subjektov, zato da so na voljo javnosti.

Združeno kraljestvo trdi, da bi morale biti sporne določbe razglašene za nične iz naslednjih razlogov:

(i) sporne določbe imajo neustrezen pravni temelj v Pogodbi;

(ii) sporne določbe so nesorazmerne in/ali niso v skladu z načelom subsidiarnosti;

(iii) sporne določbe so začele veljati na način, ki krši načelo pravne varnosti;

(iv) naložitev nekaterih nalog EBA in podelitev nekaterih pristojnosti Komisiji je ultra vires;

(v) zahteve po razkritju, navedene v Uredbi CR, kršijo načelo varovanja osebnih podatkov in zasebnosti, ki sta določeni v pravu EU;

(vi) v delu v katerem je treba člen 94(1)(g) uporabiti za uslužbence institucij zunaj EGP, je z njim kršen člen 3(5) PEU in načelo teritorialnosti, ki je določeno v mednarodnem običajnem pravu.

(1) Direktiva 2013/36/EU Evropskega parlamenta in Sveta z dne 26. junija 2013 o dostopu do dejavnosti kreditnih institucij in bonitetnem nadzoru kreditnih institucij in investicijskih podjetij, spremembi Direktive 2002/87/ES in razveljavitvi direktiv 2006/48/ES in 2006/49/ES (UL L 176, str. 338).

(2) Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L 176, str. 1).